**Vastagbéldaganatokról**

Magyarországon évente több mint 7000 új vastagbélrákos esetet regisztrálnak, ezzel Európában sajnos a második legrosszabb helyen állunk.

Mint minden daganatos betegségnél, a vastagbélrák esetében is fontos a korai felismerés, hiszen a gyógyulás esélyei korai stádiumban sokkal kedvezőbbek.

**Diagnózis és stádium-meghatározás**

A legmegbízhatóbb módszer a vastagbélrák szűrésére a vastagbéltükrözés (kolonoszkópia), mely különösebb kellemetlenség nélkül elvégezhető akár altatásban is. Mivel a vizsgálat során lehetőség van polipok eltávolítására,rendszeres elvégzésével megelőzhető a vastagbélrák kialakulása is.

Amennyiben daganat-gyanús elváltozásra derül fény, a kolonoszkópia során szövettani minta is nyerhető. Ha a mintavétel igazolja a rosszindulatú sejtek jelenlétét, úgy további vizsgálatok szükségesek, melyet ’staging’-nek vagyis stádium-meghatározásnak nevezünk. Ilyenkor Ultrahang, CT, MRI ritkábban PET-CT vizsgálatot végzünk, amelyekkel a daganat-áttétek jelenlétét keressük a nyirokcsomókban vagy más szervekben, elsősorban a májban és a tüdőkben.

A daganat stádiumának ismerete elengedhetetlen a megfelelő kezelés megtervezéséhez.

**Vastagbél-daganatok kezelése**

A vastagbéldaganatok kezelése minden esetben komplex csapatmunkát igényel. Ennek a csapatnak a tagjai az onkológiai-sebész, onkológus, sugárterápiás specialista, radiológus, patológus, sztómaterápiás szakember és onko-pszichológus.

A daganat felfedezésekor megállapított stádium határozza meg, hogy az onkológus, a sugárterápiás szakember és az onkológiai-sebész milyen mértékben és sorrendben vesz részt a beteg gyógyításában. A kezelési tervet minden esetben egy specialistákból álló csapat, ún. ’onko-team’ határozza meg vagy hagyja jóvá.

**Műtét**

A vastagbél daganatok komplex terápiájában központi szerep jut a magas színvonalú, minőségbiztosított sebészetnek és a képzett onkológiai sebésznek. A korszerű onkológiai műtét során eltávolításra kerül a daganatos vastagbél-szakasz megfelelő biztonsági zónával, valamint az érintett bélszakaszt ellátó nyirokcsomók és nyirokerek láncolata. A bél folytonosságát varratokkal vagy speciális varrógépekkel állítjuk helyre.

Attól függően, hogy a daganat a vastagbél mely szakaszán helyezkedik el, végezhetünk jobb vagy bal oldali vastagbél eltávolítást (jobb vagy bal hemikolektómia), haránt vastagbél szegmens eltávolítást vagy szigmabél reszekciót.

A műtétek egy része előtt has-hajtás és beöntés lehet szükséges, ezt mindig a kezelőorvos határozza meg.

Egyes esetekben centrális vénás katéter és gerincmelléki fájdalomcsillapító kanül (epidurál kanül) bevezetését is javasoljuk.

A műtétek többsége nagyobb hasi metszés nélkül, laparoszkópos úton elvégezhető, mely technika kisebb műtéti hegekkel jár, csökkenti a műtét utáni fájdalmat és segíti a gyorsabb felépülést.

A műtét során vizelet-katéter és egyes esetekben hasi drén-cső kerül behelyezésre, melyeket a műtét utáni napokban eltávolítunk. Az operációt követően átlagosan 4-7 napot kell kórházban tölteni, intenzív osztályos kezelésre az esetek túlnyomó többségében nincs szükség.

A műtét napján a beteg az ágyból felkelhet, folyadékot fogyaszthat, majd a következő napokban nővérek, gyógytornászok és dietetikusok segítségével felépítjük a normál étrendet és fizikai aktivitást. („Pergő sebészet”, vagy angolul „enhanced recovery after surgery” ERAS)

A műtét során eltávolított daganat és a hozzá tartozó nyirokcsomók szövettani vizsgálata alapján az ’onko-team’ ad javaslatot az esetlegesen szükséges kemoterápiáról.

Hazabocsájtását követően 10-14 nappal kezelőorvosa visszarendeli kontrollvizsgálatra, varratszedésre, a további kezelés az ’onko-team’ javaslata alapján történik a beteggel egyetértésben.